钦定古今图书集成/明伦汇编/官常典/第511卷 > 王渊
## 钦定古今图书集成/明伦汇编/官常典/第511卷 > 王渊

按《宋史》本传：“渊字几道，熙州人，后徙环州。善骑射，应
募击夏国，屡有功，累迁熙河兰湟路第三将，部将权
知巩州。宁远砦。诸羌入寇，经略司讨之，表渊总领岷
山蕃兵，将兴师城泽州，羌悉众来争，渊奋击，大破之，
追至邈州城。移同总领湟州蕃兵将，兼知临宗砦，坐
法免。宣和五年，刘延庆讨方腊，以渊为先锋。赃将据钱塘，势张甚。渊谕小校韩世忠曰：“贼谓我远来必易
我。明日尔逆战而伪遁，我以强弩伏数百步外，必可
得志。”世忠如其言，贼果追之，伏弩卒发，应弦而倒。逐
北至淳安，贼据帮源峒，遂围而平之。授阁门宣赞舍
人、权京畿提举保甲兼权提点刑狱公事。继从延庆
攻契丹重兵，壁卢沟南，遣渊等数千人护饷道，战败
为敌所获，已而逃归，犹以出塞。迁武功大夫、果州团
练使。又从杨惟忠、辛兴宗破群盗高托山等。迁拱卫
大夫、宁州观察使。靖康元年，为真定府总管，就迁都
统制。吴湛据赵州叛，渊讨平之。金人攻汴京，河东北
宣抚使范讷统勤王兵屯雍丘，以渊为先锋，寻以所
部归康王府。明年，张邦昌僭立，康王如济州，命渊以
三千人入卫宗庙。渊至汴都，以朝服见邦昌，纳谒曰：
“参冢宰相公。”邦昌始易紫袍，延之政事堂，渊恸哭宣
教。康王即皇帝位，渊与杨惟忠、韩世忠以河北兵，刘
光世以陕西兵，张俊、苗傅等以帅府及降群盗兵，皆
在行朝，不相统一。始置御营司，以渊为都统制，扈从
累月不释甲。帝如扬州，授龙神卫四厢都指挥使，寻
改捧日天武四厢都指挥使，进保大军承宣使。时群
盗蜂起，以渊为制置使，平杭贼，提兵四出，所向皆捷。
“平军贼赵万于镇江，诛杭贼陈通于杭州，降张遇于
杨子桥。”期年，群盗略尽，迁向德军节度使。惟赵万、陈
通等已招其降，而复尽诛之。建炎三年二月，金人攻
扬州，帝仓卒渡江，渊与内侍康履从至镇江。奉国军
节度使刘光世见帝，泣告渊：“专管江上海船，每言缓
急，决不误事。今臣所部数万二千馀骑，皆不能济。”渊
忿其言，斩江北都巡检皇甫佐以自解。中书侍郎朱
胜非驰见渊督之，乃始经画，已无所及。自是渊失诸
将心。帝欲如镇江以援江北。群臣亦固请，渊独言：“镇
江止可捍一面，若金人自通川渡，先据姑苏，将若之
何？不如钱塘有重江之险。”议遂决。命渊守姑苏，言“戎
器全缺，兵匠甚少，乞括民匠营缮。”寻自平江赴行在，
拜签书枢密院事，仍兼都统制。命下，诸将籍籍。帝闻
之，乃命免奏事、签书，仍解都统制，以慰众心。先是，统
制官苗傅自负世将，以渊骤用，颇觖望。刘正彦尝招
巨盗丁进，亦以赏薄怨渊，而内侍康履颇用事。及渊
入枢府，傅、正彦以其由宦官荐，愈不平。俟渊入朝，伏
兵杀之，并杀康履，遂成明受之变。渊时年五十三。渊
为将，轻财好义，家无宿储，每言：“朝廷官人以爵禄足
代耕，若事锥刀，我何爱爵禄，曷若为富商大贾邪？”初，
帝在南京，闻渊疾，遣中使曾泽问疾，泽还，言其帷幔
茵褥皆不具，帝辍所御紫茸茵以赐。然其平群盗，多
杀降，与康履深交，故及于祸。赠开府仪同三司，累加
少保，官其子孙八人。绍兴四年，又官二人。乾道六年，
谥襄愍。子倚。